stanford-oval/wikipedia huggingface dataset:
สมเด็จพระอริยวงศาคตญาณ (อัมพร อมฺพโร)
พระประวัติ > สมเด็จพระสังฆราช

ทั้งนี้ พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดสถาปนาเป็นสมเด็จพระสังฆราช เมื่อวันที่ 6 กุมภาพันธ์ 2560 และเสด็จพระราชดำเนินไปในการพระราชพิธีสถาปนาสมเด็จพระสังฆราช สกลมหาสังฆปริณายก พระองค์ที่ 20 แห่งกรุงรัตนโกสินทร์ ณ พระอุโบสถ วัดพระศรีรัตนศาสดาราม ในพระบรมมหาราชวัง เมื่อวันที่ 12 กุมภาพันธ์ 2560 และเป็นสมเด็จพระสังฆราชพระองค์แรกในรัชกาลที่ 10 ด้วยพระบาทสมเด็จพระวชิรเกล้าเจ้าอยู่หัว ทรงพระราชศรัทธาเลื่อมใส โดยสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงปฏิบัติพระกรณียกิจเผยแผ่ และจรรโลงพระพุทธศาสนาให้กว้างขวางแพร่หลายและมั่นคง พุทธศาสนิกชนจึงมีความเลื่อมใสศรัทธา ทั้งมีพระจริยวัตรที่ทรงมีความสมถะ เรียบง่าย เคร่งครัดในพระธรรมวินัย และมีพระเมตตาสูง
โดยในการทรงบำเพ็ญพระราชกุศลฉลองพระชนมายุ 90 พรรษา สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก วันที่ 26 มิถุนายน 2560 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดพระราชทานถวายพัดแฉกงาพิเศษประดับพลอย เป็นราชสักการะและพระเกียรติยศพิเศษ นับเป็นสมเด็จพระสังฆราช พระองค์ที่ 7 และสมเด็จพระสังฆราชจากสามัญชน มิใช่พระราชวงศ์ พระองค์ที่ 3 ที่ทรงได้รับเป็นพระเกียรติยศอย่างสูงในประวัติศาสตร์แห่งกรุงรัตนโกสินทร์ ต่อมา พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดาฯ พระบรมราชินี เสด็จพระราชดำเนินโดยรถยนต์พระที่นั่ง ไปในการทรงบำเพ็ญพระราชกุศลฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก วันที่ 26 มิถุนายน 2566 ณ พระอุโบสถ วัดราชบพิธสถิตมหาสีมาราม เขตพระนคร กรุงเทพมหานคร เมื่อวันที่ 26 มิถุนายน 2566 ในการนี้ พระบาทสมเด็จพระวชิรเกล้าเจ้าอยู่หัว เสด็จพระราชดำเนินไปถวายดอกไม้ ธูปเทียนแพ ถวายน้ำสรงที่พระหัตถ์ พัดรัตนาภรณ์ ว.ป.ร.ชั้น 1 พุ่มดอกบัว และผ้าไตรแด่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก
วันพฤหัสบดี ที่ 21 พฤศจิกายน 2562 เจ้าพระคุณ สมเด็จพระอริยวงศาคตญาณฯ เสด็จลงพระอุโบสถ วัดราชบพิธสถิตมหาสีมาราม ทรงรับสมเด็จพระสันตะปาปาฟรานซิส ประมุขแห่งคริสต์ศาสนานิกายโรมันคาทอลิก และนครรัฐวาติกัน ซึ่งเสด็จเยือนราชอาณาจักรไทยอย่างเป็นทางการ
วันเสาร์ ที่ 19 พฤศจิกายน 2565 เจ้าพระคุณ สมเด็จพระอริยวงศาคตญาณฯ เสด็จลงพระอุโบสถ วัดราชบพิธสถิตมหาสีมาราม ประทานพระวโรกาสให้ นางกมลา ดี. แฮร์ริส รองประธานาธิบดีสหรัฐอเมริกา เฝ้าถวายสักการะและประทานพระอนุญาตให้เข้าชมศิลปกรรมวัดราชบพิธสถิตมหาสีมาราม ในโอกาสเดินทางเยือนประเทศไทยอย่างเป็นทางการเพื่อเข้าร่วมการประชุมความร่วมมือทางเศรษฐกิจเอเชีย-แปซิฟิก เอเปค 2022
งานฉลองพระชนมายุ 8 รอบ 26 มิถุนายน 2566 > ตราสัญลักษณ์

เนื่องในโอกาสสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงเจริญพระชนมายุครบ 8 รอบ 96 พรรษา ในวันที่ 26 มิถุนายน พุทธศักราช 2566 นับเป็นมหามงคลสมัยยิ่ง รัฐบาลเห็นสมควรจัดงานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทั้งนี้ เพื่อการจัดงานเป็นไปด้วยความเรียบร้อยและสมพระเกียรติยศทุกประการ จึงได้มีการตั้งคณะกรรมการฝ่ายโครงการและกิจกรรม งานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก จำนวน 4 คณะ ประกอบด้วย คณะกรรมการฝ่ายพิธีการฯ คณะกรรมการฝ่ายโครงการและกิจกรรมฯ คณะกรรมการฝ่ายประชาสัมพันธ์ฯ และคณะกรรมการฝ่ายจัดทำหนังสือจดหมายเหตุและหนังสือที่ระลึกฯ
ทั้งนี้ พระบาทสมเด็จพระวชิรเกล้าเจ้าอยู่หัว ทรงพระกรุณาโปรดรับงานบำเพ็ญพระราชกุศล ฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ไว้ในพระบรมราชูปถัมภ์ โดยพระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินโดยรถยนต์พระที่นั่ง ไปในการทรงบำเพ็ญพระราชกุศลฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก วันที่ 26 มิถุนายน 2566 ณ พระอุโบสถ วัดราชบพิธสถิตมหาสีมาราม เขตพระนคร กรุงเทพมหานคร เมื่อวันที่ 26 มิถุนายน 2566 เวลา 17.00 น.
สำหรับการกำหนดชื่อการจัดงานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก 26 มิถุนายน 2566 ทั้งภาษาไทยและภาษาอังกฤษ ดังนี้
- ชื่อการจัดงานเป็นภาษาไทยว่า “การจัดงานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก 26 มิถุนายน 2566”
- ชื่อการจัดงานภาษาอังกฤษว่า “Celebrations on the Occasion of His Holiness Somdet Phra Ariyavongsagatayana the Supreme Patriarch of Thailand ‘s 96th Birthday Anniversary 26th June 2023”
โดยมีขอบเขตการจัดงานตลอดปี 2566 ส่วนการจัดทำตราสัญลักษณ์งานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก วัดราชบพิธสถิตมหาสีมารามได้ดำเนินการออกแบบตราสัญลักษณ์ฯ พร้อมความหมายภาษาไทยและภาษาอังกฤษ ทั้งนี้ หากหน่วยงานภาครัฐและภาคเอกชนทั่วไป มีความประสงค์ขอใช้ตราสัญลักษณ์ฯ เพื่อประดับหรือประดิษฐานบนสิ่งของใด ๆ ก็ตาม ให้แจ้งความประสงค์ไปยังสำนักงานเลขานุการสมเด็จพระสังฆราช วัดราชบพิธสถิตมหาสีมาราม และการจัดทำเข็มที่ระลึก งานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก วัดราชบพิธสถิตมหาสีมารามได้ดำเนินการออกแบบเข็มที่ระลึกฯ โดยสำนักงานปลัดสำนักนายกรัฐมนตรีเป็นหน่วยงานแห่งเดียวที่ดำเนินการจัดทำเข็มที่ระลึก ซึ่งจะดำเนินการเพื่อจำหน่ายราคาเข็มละไม่เกิน 300 บาท เพื่อนำเงินรายได้หลังหักค่าใช้จ่าย ถวายสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โดยเสด็จพระกุศลตามพระอัธยาศัย
งานฉลองพระชนมายุ 8 รอบ 26 มิถุนายน 2566 > โครงการและกิจกรรมร่วมเฉลิมพระเกียรติ เนื่องในโอกาสฉลองพระชนมายุ 8 รอบ

การจัดทำโครงการและกิจกรรม จัดงานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ได้แก่
(1) การจัดทำโครงการบรรพชาอุปสมบท 97 รูป ถวายพระกุศล สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ระหว่างวันที่ 15 มิถุนายน - 2 กรกฎาคม 2566 ณ วัดราชบพิธสถิตมหาสีมาราม โดยผู้ร่วมบรรพชาอุปสมบท เป็นข้าราชการ เจ้าหน้าที่ของหน่วยงานภาครัฐ ภาคเอกชน นักศึกษา และประชาชน จำนวน 97 คน และ
(2) การจัดทำโครงการและกิจกรรม งานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ของวัดราชบพิธสถิตมหาสีมาราม โดยจะจัดให้มีการลงนามถวายสักการะ ณ พระวิหาร วัดราชบพิธสถิตมหาสีมาราม ระหว่างวันที่ 19 - 25 มิถุนายน 2566 และมีการจัดสร้างพระกริ่ง เพื่อให้ประชาชนได้สักการะบูชา เป็นปูชนียวัตถุอนุสรณ์ในโอกาสฉลองพระชนมายุ 8 รอบ รวมทั้งจัดพิมพ์หนังสือบรรณานุสรณ์ในโอกาสฉลองพระชนมายุ 8 รอบ เพื่อมอบเป็นธรรมทาน
นอกจากนี้ ที่ประชุมได้พิจารณาการจัดทำโครงการและกิจกรรมร่วมเฉลิมพระเกียรติ เนื่องในโอกาสฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โดยที่ประชุมมีมติเห็นชอบ 9 โครงการสำคัญ ดังนี้
(1) โครงการกำหนดประโยชน์ใช้สอยพื้นที่ภายในกระทรวงมหาดไทย ภายหลังจากกระทรวงมหาดไทยย้ายที่ทำการแล้ว เพื่อฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก
(2) โครงการจัดสร้างสถาบันกรรมฐานศึกษาสมเด็จพระสังฆราช (อมฺพรมหาเถร) อำเภอลำลูกกา จังหวัดปทุมธานี
(3) โครงการทุนการศึกษาสมเด็จพระสังฆราช (อมฺพรมหาเถร) ในพระสังฆราชูปถัมภ์
(4) กิจกรรมการฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (ด้านการศึกษาเรียนรู้)
(5) โครงการ “ธรรมะ สานใจ สูงวัยพลังบวก” เนื่องในโอกาสฉลองพระชนมายุ 8 รอบ (96 พรรษา) สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก
(6) โครงการอบรม “พระบริบาลภิกษุไข้” ประจำวัด 1 วัด 1 รูปทั่วไทย เฉลิมพระเกียรติ สมเด็จพระอริยวงศาคตญาณ (อมฺพรมหาเถร) สมเด็จพระสังฆราช สกลมหาสังฆปริณายก ฉลองพระชนมายุ 8 รอบ
(7) โครงการพัฒนาวัดต้นแบบ
(8) โครงการจัดสร้างสิ่งสะสมพิเศษเพื่อเป็นที่ระลึกงานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก และ
(9) โครงการจัดทำเหรียญที่ระลึก งานฉลองพระชนมายุ 8 รอบ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โดยกรมธนารักษ์จะเป็นผู้จัดทำเหรียญที่ระลึก
ตำแหน่งปัจจุบัน

สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร) ทรงเป็นสมเด็จพระสังฆราชพระองค์ที่ 20 แห่งกรุงรัตนโกสินทร์
ตำแหน่งปัจจุบัน > พระกรณียกิจด้านการปกครอง

พ.ศ. 2531 - พ.ศ. 2550 เป็น เจ้าคณะภาค 14-15 (ธรรมยุต)
พ.ศ. 2539 - พ.ศ. 2552 เป็น กรรมการมหาเถรสมาคม (โดยแต่งตั้ง)
พ.ศ. 2550 - พ.ศ. 2560 เป็น ที่ปรึกษาเจ้าคณะภาค 14-15 (ธรรมยุต)
พ.ศ. 2551 - ปัจจุบัน เป็น เจ้าอาวาสวัดราชบพิธสถิตมหาสีมารามราชวรวิหาร
พ.ศ. 2552 - พ.ศ. 2560 เป็น กรรมการมหาเถรสมาคม (โดยตำแหน่ง)
พ.ศ. 2560 - ปัจจุบัน เป็น สมเด็จพระสังฆราช สกลมหาสังฆปริณายก
พ.ศ. 2560 - ปัจจุบัน เป็น เจ้าคณะใหญ่คณะธรรมยุต
พ.ศ. 2560 - ปัจจุบัน เป็น ประธานกรรมการมหาเถรสมาคม
ตำแหน่งปัจจุบัน > พระกรณียกิจด้านการศึกษา

พ.ศ. 2554 - ปัจจุบัน เป็น นายกสภามหาวิทยาลัยมหามกุฏราชวิทยาลัย และนายกกรรมการบริหารมูลนิธิมหามกุฏราชวิทยาลัย ในพระบรมราชูปถัมภ์
เป็น เจ้าสํานักเรียนวัดราชบพิธสถิตมหาสีมาราม
เป็น ประธานศูนย์ธรรมศึกษา ในสํานักเรียนวัดราชบพิธสถิตมหาสีมาราม
เป็น องค์อุปถัมภ์โรงเรียนวัดราชบพิธ
ตำแหน่งปัจจุบัน > พระกรณียกิจด้านการเผยแพร่

พ.ศ. 2551 - พ.ศ. 2556 เป็น รองแม่กองงานพระธรรมทูต รูปที่ 2
พ.ศ. 2556 - พ.ศ. 2558 เป็น รองแม่กองงานพระธรรมทูต รูปที่ 1
พ.ศ. 2558 - ปัจจุบัน เป็น แม่กองงานพระธรรมทูต
พระเกียรติยศและพระเกียรติคุณ

| ธรรมเนียมพระยศของ สมเด็จพระอริยวงศาคตญาณ (อมฺพรมหาเถร) สมเด็จพระสังฆราช สกลมหาสังฆปริณายก |
| --- | --- |
ตราประจำพระองค์
การทูล: ฝ่าพระบาท
การแทนตน: เกล้ากระหม่อม/เกล้ากระหม่อมฉัน
การขานรับ: เกล้ากระหม่อม พะย่ะค่ะ/เพคะ
พระเกียรติยศและพระเกียรติคุณ > สมณศักดิ์

5 ธันวาคม พ.ศ. 2514 เป็นพระราชาคณะชั้นสามัญเปรียญ ที่ พระปริยัติกวี,(สป.)
5 ธันวาคม พ.ศ. 2524 เป็นพระราชาคณะชั้นราช ในราชทินนามที่ พระราชสารสุธี ศรีปริยัติวราทร ยติคณิสสร บวรสังฆาราม คามวาสี
5 ธันวาคม พ.ศ. 2533 เป็นพระราชาคณะชั้นเทพ ในราชทินนามที่ พระเทพเมธาภรณ์ สุนทรธรรมานุนายก วิสุทธิสาธกสาธุกิจ ยติคณิสสร บวรสังฆาราม คามวาสี
5 ธันวาคม พ.ศ. 2538 เป็นพระราชาคณะชั้นธรรม ในราชทินนามที่ พระธรรมเมธาภรณ์ สุนทรวาสนวงศวิวัฒ ศรีปริยัติกิจจานุกิจ ปาพจนวิภูษิตคุณาลงกรณ์ ยติคณิสสร บวรสังฆาราม คามวาสี
5 ธันวาคม พ.ศ. 2543 เป็นพระราชาคณะเจ้าคณะรอง ชั้นหิรัญบัฏ ในราชทินนามที่ พระสาสนโสภณ วิมลญาณอดุลสุนทรนายก ตรีปิฎกธรรมาลังการภูษิต ธรรมนิตยสาทร ศาสนกิจจานุกร ธรรมยุติกคณิสสร บวรสังฆาราม คามวาสี
5 ธันวาคม พ.ศ. 2552 เป็นสมเด็จพระราชาคณะ ชั้นสุพรรณบัฏ ในราชทินนามที่ สมเด็จพระมหามุนีวงศ์ พิพัฒนพงศ์วิสุต พุทธปาพจนานุศาสน์ วาสนวรางกูร วิบูลศีลสมาจารวัตรสุนทร ตรีปิฎกธรรมวราลงกรณวิภูษิต ธรรมยุตติกคณิสสร บวรสังฆาราม คามวาสี อรัณยวาสี
12 กุมภาพันธ์ พ.ศ. 2560 ทรงได้รับการสถาปนาเป็นสมเด็จพระสังฆราช สกลมหาสังฆปริณายก มีพระนามตามที่จารึกในพระสุพรรณบัฏว่า สมเด็จพระอริยวงศาคตญาณ สุขุมธรรมวิธานธำรง สกลมหาสงฆปริณายก ตรีปิฎกธราจารย อัมพราภิธานสังฆวิสุต ปาพจนุตตมสาสนโสภณ กิตตินิรมลคุรุฐานียบัณฑิต วชิราลงกรณนริศรปสันนาภิสิตประกาศ วิสารทนาถธรรมทูตาภิวุฒ ทศมินทรสมมุติปฐมสกลคณาธิเบศร ปวิธเนตโยภาสวาสนวงศวิวัฒ พุทธบริษัทคารวสถาน วิบูลสีลสมาจารวัตรวิปัสสนสุนทร ชินวรมหามุนีวงศานุศิษฏ บวรธรรมบพิตร สมเด็จพระสังฆราช
พระเกียรติยศและพระเกียรติคุณ > คำอ่านพระนามสมเด็จพระสังฆราช

การออกพระนาม คือ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร)
คำอ่านพระนามสมเด็จพระสังฆราช อ่านว่า สม-เด็ด-พระ-อะ-ริ-ยะ-วง-สา-คะ-ตะ-ยาน-สม-เด็ด-พระ-สัง-คะ-ราด-สะ-กน-มะ-หา-สัง-คะ-ปะ-ริ-นา-ยก
คำอ่านพระนามเดิมและพระสมณฉายา คือ อัมพร อ่านว่า อำ-พอน / อมฺพโร อ่านว่า อัม-พะ-โร
พระเกียรติยศและพระเกียรติคุณ > คำแปลความหมายพระนามตามจารึกในพระสุพรรณบัฏ

๑. “สมเด็จพระอริยวงศาคตญาณ” – สมเด็จพระผู้มีญาณสืบมาแต่วงศ์พระอริยเจ้า
(อ่านว่า : สม-เด็ด-พระ-อะ-ริ-ยะ-วง-สา-คะ-ตะ-ยาน)
๒. “สุขุมธรรมวิธานธำรง” – ทรงเป็นผู้มีธรรมวิธีอันละเอียดอ่อน
(อ่านว่า : สุ-ขุม-ทำ-มะ-วิ-ทาน-ทำ-รง)
๓. “สกลมหาสงฆปริณายก” – ทรงเป็นผู้นำพระสงฆ์หมู่ใหญ่ทั้งปวง
(อ่านว่า : สะ-กน-ละ-มะ-หา-สง-คะ-ปะ-ริ-นา-ยก)
๔. “ตรีปิฎกธราจารย” – ทรงเป็นอาจารย์ผู้ทรงไว้ซึ่งพระปริยัติธรรม คือ พระไตรปิฎก
(อ่านว่า : ตรี-ปิ-ดก-ทะ-รา-จาน)
๕. “อัมพราภิธานสังฆวิสุต” – ปรากฏพระนามฉายาในทางสงฆ์ว่า “อมฺพโร”
(อ่านว่า : อำ-พะ-รา-พิ-ทาน-สัง-คะ-วิ-สุด)
๖. “ปาพจนุตตมสาสนโสภณ” – ทรงงดงามในพระศาสนาด้วยทรงพระปรีชากว้างขวาง ในพระอุดมปาพจน์คือพระธรรมวินัย
(อ่านว่า : ปา-พด-จะ-นุด-ตะ-มะ-สาด-สะ-นะ-โส-พน)
๗. “กิตตินิรมลคุรุฐานียบัณฑิต” – ทรงดำรงพระเกียรติโดยปราศจากมลทิน และทรงเป็นครู
(อ่านว่า : กิด-ติ-นิ-ระ-มน-คุ-รุ-ถา-นี-ยะ-บัน-ดิด)
๘. “วชิราลงกรณนริศรปสันนาภิสิตประกาศ” – พระบาทสมเด็จพระเจ้าอยู่หัวทรงสถาปนา ด้วยเหตุที่ทรงพระราชศรัทธาเลื่อมใส
(อ่านว่า : วะ-ชิ-รา-ลง-กอน-นะ-ริด-ปะ-สัน-นา-พิ-สิด-ตะ-ประ-กาด)
๙. “วิสารทนาถธรรมทูตาภิวุฒ” – ทรงเป็นที่พึ่งผู้แกล้วกล้าและมีพระปรีชาฉลาดเฉลียว ทรงเป็นผู้ยังความเจริญแก่กิจการพระธรรมทูต
(อ่านว่า : วิ-สา-ระ-ทะ-นาด-ทำ-มะ-ทู-ตา-พิ-วุด)
๑๐. “ทศมินทรสมมุติปฐมสกลคณาธิเบศร” – ทรงเป็นใหญ่ในสงฆ์ทั้งปวง (คือทรงเป็นสมเด็จพระสังฆราช) พระองค์แรกที่ได้รับพระราชทานสถาปนาในรัชกาลที่ ๑๐
(อ่านว่า : ทด-สะ-มิน-สม-มุด-ปะ-ถม-สะ-กน-ละ-คะ-นา-ทิ-เบด)
๑๑. “ปวิธเนตโยภาสวาสนวงศวิวัฒ” – ทรงยังแสงสว่างแห่งแบบอย่างอันดีงามให้บังเกิด โดยเจริญรอยตามสมเด็จพระอุปัชฌายะ คือสมเด็จพระสังฆราชเจ้า กรมหลวงชินวราลงกรณ (วาสน์ วาสนมหาเถร)
(อ่านว่า : ปะ-วิด-ทะ-เนด-ตะ-โย-พาด-วาด-สะ-นะ-วง-สะ-วิ-วัด)
๑๒. “พุทธบริษัทคารวสถาน” – ทรงเป็นที่ตั้งแห่งความเคารพของพุทธบริษัท
(อ่านว่า : พุด-ทะ-บอ-ริ-สัด-คา-ระ-วะ-สะ-ถาน)
๑๓. “วิบูลสีลสมาจารวัตรวิปัสสนสุนทร” – ทรงงดงามในพระวิปัสสานาธุระ และทรงพระศีลาจารวัตรอันไพบูลย์
(อ่านว่า : วิ-บูน-สี-ละ-สะ-มา-จาน-ระ-วัด-วิ-ปัด-สะ-นะ-สุน-ทอน)
๑๔. “ชินวรมหามุนีวงศานุศิษฏ” – ทรงเป็นอนุศิษย์ผู้สืบวงศ์สมณะมาแต่พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า (หม่อมเจ้าภุชงค์ สิริวฑฺฒโน)
(อ่านว่า : ชิน-นะ-วอน-มะ-หา-มุ-นี-วง-สา-นุ-สิด)
๑๕. “บวรธรรมบพิตร” – ทรงเป็นเจ้าผู้ประเสริฐในทางธรรม
(อ่านว่า : บอ-วอน-ทำ-มะ-บอ-พิด)
๑๖. “สมเด็จพระสังฆราช” – ทรงเป็นราชาแห่งหมู่สงฆ์
(อ่านว่า : สม-เด็ด-พระ-สัง-คะ-ราด)
พระเกียรติยศและพระเกียรติคุณ > ตราประจำพระองค์สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร)

สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร) ทรงเป็นสมเด็จพระสังฆราชพระองค์ที่ 20 แห่งกรุงรัตนโกสินทร์
ตราประจำพระองค์สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร) เป็นตราพระนามย่อ อ.อ.ป. ภายใต้เศวตฉัตร 3 ชั้น
อักษร "อ" ตัวแรก เป็นสีแดง (หมายถึง พระนามของพระองค์ "อัมพร" และเป็นสีประจำวันคล้ายวันประสูติ; วันอาทิตย์)
อักษร "อ" ตัวที่สอง เป็นสีเหลือง (หมายถึง พระฉายานามของพระองค์ "อมฺพโร" และเป็นสีอาสนะประจำตำแหน่งสมเด็จพระสังฆราช และสีของกาสาวพัสตร์ เป็นสมณคุณ)
อักษร "ป" เป็นสีฟ้าเทา (หมายถึง นามสกุลของพระองค์ "ประสัตถพงศ์" และเป็นสีประจำจังหวัดราชบุรี ซึ่งเป็นชาติภูมิ)
พระเกียรติยศและพระเกียรติคุณ > ปริญญาดุษฎีบัณฑิตกิตติมศักดิ์

ปริญญาดุษฎีบัณฑิตกิตติมศักดิ์ที่มหาวิทยาลัยทูลถวาย เจ้าพระคุณ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีดังต่อไปนี้
พ.ศ. 2552 : ศาสนศาสตรดุษฎีบัณฑิตกิตติมศักดิ์ สาขาวิชาพุทธศาสตร์ มหาวิทยาลัยมหามกุฏราชวิทยาลัย
พ.ศ. 2553 : พุทธศาสตรดุษฎีบัณฑิตกิตติมศักดิ์ สาขาวิชาธรรมนิเทศ มหาวิทยาลัยมหาจุฬาลงกรณราชวิทยาลัย
พ.ศ. 2560 : ปรัชญาดุษฎีบัณฑิตกิตติมศักดิ์ สาขาวิชาศาสนศึกษา มหาวิทยาลัยมหิดล
พ.ศ. 2560 : ปรัชญาดุษฎีบัณฑิตกิตติมศักดิ์ สาขาวิชาพัฒนาสังคม มหาวิทยาลัยนเรศวร
พ.ศ. 2561 : ศึกษาศาสตรดุษฎีบัณฑิตกิตติมศักดิ์ สาขาวิชาการบริหารการศึกษา มหาวิทยาลัยพะเยา
พ.ศ. 2561 : ศึกษาศาสตรดุษฎีบัณฑิตกิตติมศักดิ์ สาขาวิชาการบริหารการศึกษา มหาวิทยาลัยราชภัฏมหาสารคาม
พ.ศ. 2563 : ปรัชญาดุษฎีบัณฑิตกิตติมศักดิ์ สาขาวิชาประวัติศาสตร์ศิลปะ มหาวิทยาลัยศิลปากร
พ.ศ. 2564 : ครุศาสตรดุษฎีบัณฑิตกิตติมศักดิ์ จุฬาลงกรณ์มหาวิทยาลัย
พระเกียรติยศและพระเกียรติคุณ > พัดอิสริยาภรณ์

พ.ศ. 2566 ได้รับพระราชทานพัดรัตนาภรณ์ ว.ป.ร.ชั้นที่ 1 (26 มิถุนายน พ.ศ. 2566)
พระเกียรติยศและพระเกียรติคุณ > เครื่องอิสริยาภรณ์ต่างประเทศ

พ.ศ. 2561 :  เครื่องอิสริยาภรณ์ปัทมศรี (Padma Shri) จากรัฐบาลแห่งสาธารณรัฐอินเดีย
แหล่งข้อมูลอื่น

สมเด็จพระมหามุนีวงศ์ (อัมพร อมฺพโร), ลานธรรมจักร
| ก่อนหน้า |  | สมเด็จพระอริยวงศาคตญาณ (อัมพร อมฺพโร) |  | ถัดไป |
| --- | --- | --- | --- | --- |
| สมเด็จพระญาณสังวร (เจริญ สุวฑฺฒโน) |  |   สมเด็จพระสังฆราชแห่งกรุงรัตนโกสินทร์  (พ.ศ. 2560–ปัจจุบัน) |  | อยู่ในตำแหน่ง |
| สมเด็จพระวันรัต (จุนท์ พฺรหฺมคุตฺโต) |  | เจ้าคณะใหญ่คณะธรรมยุต  (2560–ปัจจุบัน) |  | ยังอยู่ในตำแหน่ง |
| สมเด็จพระพุทธปาพจนบดี (ทองเจือ จินฺตากโร) |  |   เจ้าอาวาสวัดราชบพิธสถิตมหาสีมาราม  (พ.ศ. 2551–ปัจจุบัน) |  | ยังอยู่ในตำแหน่ง |
| ด ค กสมเด็จพระสังฆราชไทย |
| --- | --- | --- |
| กรุงธนบุรี |  สมเด็จพระสังฆราช (ดี)  สมเด็จพระสังฆราช (ศรี)  สมเด็จพระสังฆราช (ชื่น)  |  |
| กรุงรัตนโกสินทร์ |  สมเด็จพระสังฆราช (ศรี)  สมเด็จพระสังฆราช (ศุข)  สมเด็จพระอริยวงษญาณ (มี)  สมเด็จพระอริยวงษญาณ (สุก ญาณสังวร)  สมเด็จพระอริยวงษญาณ (ด่อน)  สมเด็จพระอริยวงษญาณ (นาค)  สมเด็จพระมหาสมณเจ้า กรมพระปรมานุชิตชิโนรส  สมเด็จพระมหาสมณเจ้า กรมพระยาปวเรศวริยาลงกรณ์  สมเด็จพระอริยวงศาคตญาณ (สา ปุสฺสเทโว)  สมเด็จพระมหาสมณเจ้า กรมพระยาวชิรญาณวโรรส  พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า  สมเด็จพระอริยวงศาคตญาณ (แพ ติสฺสเทโว)  สมเด็จพระสังฆราชเจ้า กรมหลวงวชิรญาณวงศ์  สมเด็จพระอริยวงศาคตญาณ (ปลด กิตฺติโสภโณ)  สมเด็จพระอริยวงศาคตญาณ (อยู่ ญาโณทโย)  สมเด็จพระอริยวงศาคตญาณ (จวน อุฏฺฐายี)  สมเด็จพระอริยวงศาคตญาณ (ปุ่น ปุณฺณสิริ)  สมเด็จพระสังฆราชเจ้า กรมหลวงชินวราลงกรณ  สมเด็จพระสังฆราชเจ้า กรมหลวงวชิรญาณสังวร  สมเด็จพระอริยวงศาคตญาณ (อัมพร อมฺพโร)  |  |
สมเด็จพระอริยวงศาคตญาณ ขณะยังเป็นพระมหาอัมพร อมฺพโร
สมเด็จพระอริยวงศาคตญาณ ขณะยังเป็นพระมหาอัมพร อมฺพโร ออกบิณฑบาตติดตามพระธรรมวิสุทธิมงคล (บัว ญาณสมฺปนฺโน) ที่บ้านตาด จังหวัดอุดรธานี เมื่อ พ.ศ. 2508
สมเด็จพระอริยวงศาคตญาณฯ เสด็จลงพระอุโบสถ วัดราชบพิธสถิตฯ ประทานพระวโรกาสให้ นางกมลา แฮร์ริส รองประธานาธิบดีสหรัฐอเมริกา เฝ้าถวายสักการะ ในโอกาสเดินทางเยือนประเทศไทยอย่างเป็นทางการเพื่อเข้าร่วมการประชุมความร่วมมือทางเศรษฐกิจเอเชีย-แปซิฟิก เอเปค 2022 เมื่อวันเสาร์ ที่ 19 พฤศจิกายน 2565
กำนัน

รูปปั้นพระยารัตนกุลอดุลยภักดี (จำรัส รัตนกุล) ผู้ได้รับสมญา "กำนันคนแรกของประเทศไทย" หลังได้รับเลือกตั้งเป็นกำนันตำบลบ้านเลน อำเภอบางปะอิน ในปี พ.ศ. 2437
กำนัน เป็นตำแหน่งในระบบการปกครองส่วนท้องถิ่นของประเทศไทย โดยกำนันไม่จัดเป็นข้าราชการเเต่เป็นเจ้าพนักงานฝ่ายปกครองกระทรวงมหาดไทย ทำหน้าที่รักษาความสงบเรียบร้อยในระดับตำบล
ตำแหน่งกำนันเริ่มต้นขึ้นพร้อมกับการปฏิรูปการปกครองแบบมณฑลเทศาภิบาลในปี พ.ศ. 2435 กำนันมาจากการเลือกตั้ง โดยผู้ใหญ่บ้านที่ได้รับคะแนนสูงสุดจะได้รับการแต่งตั้งเป็นกำนัน เดิมเป็นตำแหน่งตลอดชีพแต่ปัจจุบันมีการแก้ไขกฎหมายให้ดำรงตำแหน่ง 5 ปี หน้าที่หลักของกำนันคือการนำนโยบายของผู้บริหารระดับสูงมาปฏิบัติและดูแลรักษาความสงบเรียบร้อยเพื่อให้ประชาชนปลอดภัยและเป็นตัวแทนของประชาชนในการติดต่อราชการ
ด้วยพระราชบัญญัติสภาตำบลและองค์การบริหารส่วนตำบล พ.ศ. 2537 กำหนดให้ตำบลมีบทบาทในการกำหนดนโยบายท้องถิ่น
ประเทศไทยใน พ.ศ. 2524

เหตุการณ์ที่เกิดขึ้นใน พ.ศ. 2524 (ค.ศ. 1981) ในประเทศไทย เป็นปีที่ 200 แห่งกรุงรัตนโกสินทร์ และเป็นปีที่ 36 ในรัชสมัยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ผู้นำ

พระมหากษัตริย์ : พระบาทสมเด็จพระปรมินทรมหาภูมิพลอดุลยเดช
สยามมกุฎราชกุมาร: สมเด็จพระบรมโอรสาธิราช เจ้าฟ้ามหาวชิราลงกรณฯ สยามมกุฎราชกุมาร
นายกรัฐมนตรี: เปรม ติณสูลานนท์ (อิสระ)
สภาผู้แทนราษฎร: ชุดที่ 13
ประธานสภาผู้แทนราษฎร: บุญเท่ง ทองสวัสดิ์ (กิจสังคม)
วุฒิสภา: ชุดที่ 5
ประธานวุฒิสภา :
หะริน หงสกุล (แต่งตั้ง) (จนถึง 14 พฤษภาคม)
หะริน หงสกุล (แต่งตั้ง) (ตั้งแต่ 16 พฤษภาคม)
ประธานศาลฎีกา: บัญญัติ สุชีวะ
เหตุการณ์ > มกราคม

1 มกราคม – วันคล้ายวันพระบรมราชสมภพ พระบาทสมเด็จพระมงกุฎเกล้าเจ้าอยู่หัว ครบ 100 ปี
เหตุการณ์ > เมษายน

1–3 เมษายน – เกิดเหตุการณ์กบฏเมษาฮาวายหรือกบฏยังเติร์ก เมื่อมีความพยายามก่อการรัฐประหารรัฐบาล พล.อ. เปรม ติณสูลานนท์ โดย กลุ่มทหาร จปร.7 หรือกลุ่มยังเติร์ก โดยมี พล.อ. สัณห์ จิตรปฏิมา เป็นหัวหน้า
เหตุการณ์ > กันยายน

5 กันยายน – เฮลิคอปเตอร์ของกรมตำรวจประสบอุบัติเหตุตกที่ดอยอ่างขาง จังหวัดเชียงใหม่ มีผู้เสียชีวิตจำนวน 11 ราย ซึ่งรวมถึงสมาชิกสภาผู้แทนราษฎร จำนวน 5 คน และรองปลัดกระทรวงกลาโหม
เหตุการณ์ > ตุลาคม

15 ตุลาคม – พระราชพิธีทรงหมั้นระหว่าง สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี และ เรืออากาศโท วีระยุทธ ดิษยะศริน
29 ตุลาคม – ทางพิเศษเฉลิมมหานคร ทางพิเศษสายแรกของประเทศไทย (สายดินแดง-ท่าเรือ) เปิดให้บริการแก่ประชาชนครั้งแรก
วันเกิด > มกราคม

29 มกราคม – สุนิสา เจทท์ นักแสดง
วันเกิด > กุมภาพันธ์

12 กุมภาพันธ์ – พลอยไพลิน เจนเซน
18 กุมภาพันธ์ – จีรนันท์ มะโนแจ่ม นักแสดง
20 กุมภาพันธ์ – อธิชาติ ชุมนานนท์ นักแสดง
วันเกิด > เมษายน

1 เมษายน – วิริฒิพา ภักดีประสงค์ นักแสดง
2 เมษายน – แม็ก ชวนชื่น นักแสดง
วันเกิด > พฤษภาคม

22 พฤษภาคม – พิชญ์นาฏ สาขากร นักแสดง
27 พฤษภาคม – วัชเรศร วิวัชรวงศ์
วันเกิด > มิถุนายน

20 มิถุนายน – ภานุมา ยุคล
28 มิถุนายน – อารยา เอ ฮาร์เก็ต นักแสดง
วันเกิด > สิงหาคม

6 สิงหาคม – จุลจักร จักรพงษ์ นักร้อง
11 สิงหาคม – เปรมสินี รัตนโสภา นักแสดง
19 สิงหาคม – ลภัสรดา ช่วยเกื้อ นักแสดง
วันเกิด > กันยายน

1 กันยายน – นัฐฐพนท์ ลียะวณิช นักแสดง
11 กันยายน – เจนี่ อัลภาชน์ นักแสดง
วันเกิด > ตุลาคม

27 ตุลาคม – ศรีริต้า เจนเซ่น ณรงค์เดช นักแสดง
วันเกิด > พฤศจิกายน

23 พฤศจิกายน – สุคนธวา เกิดนิมิตร นักแสดง
วันถึงแก่กรรม > กุมภาพันธ์

10 กุมภาพันธ์ – หม่อมเจ้าวรศักดิเดชอุดม ศุขสวัสดิ์ (ประสูติ 22 มิถุนายน พ.ศ. 2447)
วันถึงแก่กรรม > มีนาคม

9 มีนาคม – พระสุจริตสุดา (เปรื่อง สุจริตกุล) (เกิด 13 พฤศจิกายน พ.ศ. 2438)
24 มีนาคม – พระสารสาสน์พลขันธ์ (ลอง สุนทานนท์) (เกิด 30 มิถุนายน พ.ศ. 2434)
วันถึงแก่กรรม > เมษายน

1 เมษายน – เอื้อ สุนทรสนาน หัวหน้าวงดนตรีสุนทราภรณ์ (เกิด 21 มกราคม พ.ศ. 2453)
วันถึงแก่กรรม > มิถุนายน

28 มิถุนายน – ฟอง สิทธิธรรม นักการเมือง (เกิด 24 ตุลาคม พ.ศ. 2447)
วันถึงแก่กรรม > กรกฎาคม

22 กรกฎาคม – หม่อมเจ้าธานีเสิกสงัด ชุมพล (ประสูติ 15 ธันวาคม พ.ศ. 2445)
24 กรกฎาคม – พระวรวงศ์เธอ พระองค์เจ้าเปรมบุรฉัตร (ประสูติ 12 สิงหาคม พ.ศ. 2458)
28 กรกฎาคม – ศกุนตลา ปัทมะศังข์ (ประสูติ 29 กันยายน พ.ศ. 2454)
วันถึงแก่กรรม > สิงหาคม

27 สิงหาคม – หม่อมเจ้าโวฒยากร วรวรรณ (ประสูติ 9 พฤศจิกายน พ.ศ. 2443)
วันถึงแก่กรรม > กันยายน

5 กันยายน – กฤช สังขทรัพย์ นักการเมือง (เกิด 21 พฤษภาคม พ.ศ. 2472)
วันถึงแก่กรรม > ตุลาคม

8 ตุลาคม – แก้ว อัจฉริยะกุล นักแต่งเพลง (เกิด 15 พฤษภาคม พ.ศ. 2458)
วันถึงแก่กรรม > พฤศจิกายน

18 พฤศจิกายน – หม่อมเจ้าพรพิมลพรรณ รัชนี (ประสูติ 1 พฤษภาคม พ.ศ. 2433)
22 พฤศจิกายน – หม่อมเจ้าผจงรจิตร์ กฤดากร (ประสูติ 30 เมษายน พ.ศ. 2446)
ยูทู

สำหรับเครื่องบินตรวจการทางยุทธศาสตร์ของสหรัฐอเมริกา ดูที่ ล็อกฮีด ยู-2
| ยูทู |
| --- | --- |

ข้อมูลพื้นฐาน
ที่เกิด: ดับลิน,ไอร์แลนด์
แนวเพลง: ร็อก,โพสต์-พังค์,อัลเทอร์เนทีฟร็อก
ช่วงปี: 1976 — ปัจจุบัน
ค่ายเพลง: Interscope (1997-ปัจจุบัน)  Island (1979-1997)

สมาชิก: โบโน (ร้องนำ,ริทึ่มกีตาร์)   ดิเอ็ดจ์ (ลีดกีตาร์,คีย์บอร์ด,ร้องประสาน)  อดัม เคลย์ตัน (เบสกีตาร์)  แลร์รี มูลเลน จูเนียร์ (กลอง,เพอร์คัชชัน)

เว็บไซต์: http://www.u2.com/
ยูทู (อังกฤษ: U2) เป็นวงร็อกจากดับลิน ประเทศไอร์แลนด์ ประกอบด้วยสมาชิกคือ โบโน (ร้องนำ,ริทึ่มกีตาร์), ดิเอ็ดจ์ (ลีดกีตาร์,คีย์บอร์ด,ร้องประสาน), อดัม เคลย์ตัน (เบสกีตาร์), และ แลร์รี มูลเลน จูเนียร์ (กลอง,เพอร์คัชชัน) ยูทูเป็นวงที่ได้รับความนิยมอย่างมากตั้งแต่กลางยุคทศวรรษที่ 80 มียอดขายอัลบั้มได้มากกว่า 170 ล้านอัลบั้มทั่วโลก และได้รับรางวัลแกรมมี่ 22 รางวัล มากกว่าวงร็อกใด ๆ
ยูทูเริ่มก่อตั้งวงในปี 1976 ตั้งแต่สมาชิกในวงยังเป็นวัยรุ่น ช่วงกลางยุคทศวรรษที่ 80 พวกเขาประสบความสำเร็จในระดับนานาชาติกับอัลบั้มในปี 1987 ชุด The Joshua Tree และอัลบั้มในปี 1991 ชุด Achtung Baby ในต้นศตวรรษที่ 21 ยูทู พวกเขาประสบความสำเร็จกับยอดขายอัลบั้มและได้รับเสียงตอบรับที่ดีจากนักวิจารณ์ พวกเขายังช่วยเหลืองานสังคม อย่างเช่น ช่วยเหลือในงาน Amnesty International, Make Poverty History, การรณรงค์ ONE Campaign, Live Aid, Live 8, โบโน่ได้มีส่วนช่วยเหลือใน DATA ซึ่งย่อมาจาก Debt AIDS-Trade-Africa , และการหารายได้ช่วยเหลือทางด้านดนตรี เป็นต้น
ผลงาน > สตูดิโออัลบั้ม

Boy (1980)
October (1981)
War (1983)
The Unforgettable Fire (1984)
The Joshua Tree (1987)
Rattle and Hum (1988)
Achtung Baby (1991)
Zooropa (1993)
Pop (1997)
All That You Can't Leave Behind (2000)
How to Dismantle an Atomic Bomb (2004)
No Line on the Horizon (2009)
Song of Innocence (2014)
Songs of Experience (2017)
Songs of Surrender (2023)
แหล่งข้อมูลอื่น

เว็บไซต์ทางการ
ซูเปอร์โมเดลอินเตอร์เนชันแนล

| --- | --- |
ก่อตั้ง: 2554
ประเภท: การประกวดความงาม
สํานักงานใหญ่: กรุงเทพมหานคร
ที่ตั้ง:  ไทย
ภาษาทางการ : อังกฤษ,ไทย
หัวหน้า: ประดิษฐ์ ประดินันทน์
ซูเปอร์โมเดลอินเตอร์เนชันแนล (อังกฤษ: Supermodel International) เป็นตำแหน่งสำหรับผู้ชนะเลิศในการประกวดความงามที่มีเป็นรายการของทวีปเอเชีย เริ่มครั้งแรกเมื่อ ใน พ.ศ. 2554 ใช้ชื่อว่า "ซูเปอร์โมเดลออฟเอเชียแปซิฟิก" โดยใช้ภาษา (อังกฤษ: Supermodel of Asia Pacific) ก่อตั้งโดย ประดิษฐ์ ประดินันทน์
ปัจจุบันมีผู้เข้าร่วมประกวดจากประเทศต่างๆ มากยิ่งขึ้นใน พ.ศ. 2555 และมีการเปลี่ยนชื่อการประกวดเป็น "ซูเปอร์โมเดลอินเตอร์เนชันแนล" โดยใช้ภาษา (อังกฤษ Supermodel International) เพื่อรับผู้เข้าร่วมจากภูมิภาคอื่นๆทั่วโลก เช่น ทวีปอเมริกาเหนือ และอเมริกาใต้ ด้วย เพื่อให้ครอบคลุมประเทศอื่น ๆ ยิ่งขึ้น